Tyd loop uit vir Marioepol‘n Man hou die Oekraïense vlag vas. (Foto: Thomas Sjoerup/Ritzau Scanpix/AFP) Terwyl die Oekraïense president, Wolodimir Zelenski, byna daagliks met internasionale betrokkenes vergader om steun te wen het magte op voetsoolvlak Maandag gesê dat die “laaste geveg” om Marioepol se hawe nou op hande is. “Vandag sal die laaste geveg waarskynlik plaasvind aangesien die ammunisie besig is om op te raak,” het die 36ste Marine Brigade van die Oekraïense gewapende magte op Facebook gesê. “Dit beteken die dood vir sommige van ons, en gevangenskap vir die res.” Oekraïense magte verdedig die hawe al vir 47 dae teen die Russe en het glo alles moontlik gedoen om beheer oor die stad te behou. Hulle word egter nou deur die Russiese leër omsingel. Volgens die brigade is sowat die helfte van sy soldate gewond en dié wat nog regop kan staan, baklei terug. “Die skietgevegte word nou deur artilleriesoldate, lugafweerskutters, radio-operateurs, drywers en kokke uitgevoer. Selfs lede van die orkes help nou om terug te baklei.” Die brigade voer ook aan dat daar ŉ gebrek aan ondersteuning van grootkoppe in die Oekraïense weermag is. “Niemand kommunikeer meer met ons nie. Ons is afgeskryf.” Zelenski het Maandag tydens ŉ videogesprek met Suid-Koreaanse owerhede gesê dat “derduisende” mense moontlik in Marioepol dood is weens die voortslepende konflik met Rusland. “Die Russe het Marioepol heeltemal vernietig en dit tot as verband,” het hy gesê. “Minstens tienduisende Marioepol-burgers is seker in die proses doodgemaak.” Zelenski het Maandag met die owerhede vergader in die hoop dat Suid-Korea militêre toerusting, onder meer vliegtuie en tenks, aan die Oekraïense weermag kan skenk. Suid-Korea het egter hierdie versoek van die hand gewys, aangesien die verskaffing van sulke wapens sy eie “militêre gereedheidsposisie” sal beïnvloed. Volgens die land se minister van verdediging het hy reeds $800 000 se nie-dodelike militêre toerusting, wat veiligheidsbaadjies en mediese toerusting insluit, aan Oekraïne geskenk. Oorlogsmisdade ondersoek Lede van die Franse polisie het Maandag in Oekraïne aangekom om die bewerings dat Rusland oorlogsmisdade in dorpe om Kiëf gepleeg het, te ondersoek. Dit kom nadat Oekraïense magte op honderde liggame in onder meer Bucha afgekom het nadat die Russiese weermag uit die hoofstad en ander dorpe teruggetrek het. Etienne de Poncins, Franse ambassadeur in Oekraïne, het 20 ondersoekbeamptes in uniform in die westelike stad Lviv verwelkom. Oekraïne het onderneem om diegene verantwoordelik vir die dood van sy burgers op te spoor en tot verantwoording te roep. Die land se hoofaanklaer, Iryna Venediktova, het Sondag gesê dat minstens 1 200 lyke naby die hoofstad ontdek is en dat owerhede nou 5 600 beweerde oorlogsmisdade ondersoek waarby 500 verdagtes van Rusland se regering en weermag glo betrokke is. Hoewel Moskou sy betrokkenheid by die gru-dade ontken, het beelde van burgers se lyke mense in lande regoor die wêreld geskok. Zelenski het nou ŉ spesiale meganisme geskep om Russiese “misdade” in Oekraïne te ondersoek – dit sluit nasionale en internasionale kundiges in. Europese leier vergader met Rusland Oostenryk se kanselier, Karl Nehammer, sal na verwagting Maandag pres. Wladimir Poetin in Moskou ontmoet in ŉ poging om die “humanitêre hel in Oekraïne” te help versag. Nehammer sal die eerste Europese leier wees wat Poetin beraadslaag sedert die aanvang van Rusland se inval in Oekraïne. Hoewel Nehammer nie ŉ mandaat van die Europese Unie (EU) het vir dié besoek nie, het hy wel belangrike EU-leiers vooraf omtrent sy planne ingelig, het Alexander Schallenberg, Oostenryk se minister van buitelandse sake, aan verslaggewers in Luxemburg gesê. Nehammer glo dit is nodig dat “geen steen onaangeroer” gelaat word om te help om die haglike toestand waarin Oekraïners hulself bevind, te probeer verlig nie. Volgens Schallenberg het Nehammer eindelik onderneem om Poetin te gaan sien nadat hy Saterdag Oekraïne se hoofstad besoek het. “Elke stem wat vir Poetin dit duidelik maak hoe die werklikheid buite die Kremlin-mure is, is nie ŉ verlore een nie,” sê Schallenberg. Nehammer gaan glo daarop aandring dat “humanitêre korridors” geskep word sodat burgerlikes wat in plekke soos die beleërde stad Marioepol vasgevang is, veilig ontruim kan word en dat internasionale humanitêre organisasies hul werk kan doen. Daar word ook verwag dat Nehammer die onderwerp van die beweerde oorlogsmisdade met Poetin gaan bespreek.